1 Formål med retningslinjen

Tydeliggjøre sykehusets rutiner for håndtering av forespørsler fra pasienter, pårørende eller andre privatpersoner om å ta lyd-, foto- og filmopptak på sykehusets område. Videre skal retningslinjen bidra til at taushetsplikten blir ivaretatt ved sykehuset ved at det ikke gjøres opptak av pasienter/pårørende som ikke har samtykket til dette.

2 Retningslinjens virkeområde

Retningslinjen gjelder forespørsel om lyd-, foto- og filmopptak fra pasienter, pårørende og andre privatpersoner. Retningslinjen gjelder der det ytes helsehjelp i sykehusets regi på sykehusets område. Forespørsler om profesjonelle opptak til tv-serier, spillefilmer nyhetsoppslag og lignende, skal godkjennes av aktuell nivå 2 leder. Kommunikasjonsavdelingen kan bidra med veiledning vedrørende forespørsler om profesjonelle opptak.

3 Lovgrunnlag

Haukeland universitetssjukehus har råderett over alle lokaler de eier eller leier og bestemmer herunder hvilke regler som skal gjelde ved virksomheten. Helsepersonell har taushetsplikt etter helsepersonelloven § 21, og det følger av spesialisthelsetjenesteloven § 2-2 at sykehuset skal tilrettelegge sine tjenester slik at personell som utfører tjenestene blir i stand til å overholde sine lovpålagte plikter. Det følger av åndsverkloven § 45c at fotografi som avbilder en person ikke kan gjengis eller vises offentlig uten samtykke av den avbildede.

4 Regler for opptak

Lyd-, foto og filmopptak som involverer helsepersonell i arbeid skal kun skje etter samtykke fra personellet.

Personell kan stille som vilkår at opptaket kun brukes i private sammenhenger. Det vil si at opptaket ikke skal publiseres/vises offentlig, heller ikke ved å poste opptaket i private kontoer på sosiale medier. Slike vilkår dokumenteres i pasientens journal.

Ansatte har ikke plikt til å la seg fotografere, eller å være med på lyd-, og/eller filmopptak utført av privatpersoner mens de arbeider på sykehusets område.

Publisering av opptak som involverer helsepersonell skal ikke gjøres uten godkjenning fra nærmeste leder ved Haukeland universitetssjukehus og fra den det er tatt opptak av.

Helsepersonell ved sykehuset har et ansvar for å bidra til å informere om at private opptak ikke skal involvere andre pasienter/pårørende. Dette kan ivaretas ved muntlig informasjon og eventuelt gjennom informasjonsmateriell og oppslag på de enkelte avdelinger.

5 Publisering av opptak uten samtykke fra den avbildede

Dersom opptak av helsepersonell blir publisert uten samtykke fra den avbildede, kan Haukeland universitetssjukehus, ved jurist i foretakssekretariatet, være behjelpelig med å anmelde forholdet til politiet: Politianmeldelse i Helse Bergen Helsepersonellet må selv benytte tjenesten «slett meg» for å få slettet publisert materiale: Slettmeg.no